નવી દિલ્હી- દક્ષિણ દિલ્હી વિસ્તારમાં 7 રહેણાંક કોલોનીના નિર્માણ માટે 17 હજાર વૃક્ષ કાપવાના સરકારના નિર્ણય પર દિલ્હી હાઈકોર્ટે રોક લગાવી છે. આ અંગે વધુ સુનાવણી માટે કોર્ટે 4 જુલાઈની તારીખ નક્કી કરી છે. આપને જણાવી દઈએ કે, બહુમાળી એપાર્ટમેન્ટ્સ અને કોલોનીના બાંધકામ માટે વૃક્ષ કાપવાનો વિરોધ રસ્તાથી લઈને સોશિયલ મીડિયામાં પણ થઈ રહ્યો છે. આ મામલે રાજકીય ચર્ચા અને આક્ષેપોનો દોર ચાલુ થઈ ગયો છે. નેશનલ ગ્રીન ટ્રિબ્યુનલ આ મામલે સુનાવણી 2 જુલાઈએ કરશે. આ અંગે દિલ્હી હાઈકોર્ટે રાષ્ટ્રીય ભવન નિર્માણ નિગમને (NBCC) પૂછ્યું કે, ‘શું વિકાસનાં કાર્યો અને રસ્તાના બાંધકામ માટે વૃક્ષોને કાપી નાખવાની કીમત દિલ્હી ચુકવી શકશે ખરું? 2 જુલાઈ સુધી હવે કોઈ વધુ વૃક્ષ કાપવા જોઈએ નહીં. આ કેસની વધુ સુનાવણી 4 જુલાઈના રોજ કરવામાં આવશે.